சாமா முகமது

சாமா முகமது (Shama Mohamed) இந்திய தேசிய காங்கிரசைச் சேர்ந்த ஓர் இந்திய அரசியல்வாதி ஆவார். இவர் ஒரு தேசிய ஊடகக் குழு உறுப்பினரும் அகில இந்தியக் காங்கிரசு குழுவின் செய்தித் தொடர்பாளரும் ஆவார்.

 தனிப்பட்ட வாழ்க்கை 
சாமா முகமது 1973 மே 17 அன்று கேரளாவின் கண்ணூர் மாவட்டத்தில் உள்ள புதிய மாகே அருகே உள்ள செருகல்லையில் பிறந்தார். இவர் தனது ஆரம்பக் கல்வியை குவைத்தில் உள்ள இந்தியப் பள்ளியில் முடித்தார். சாமா 1990-இல் குவைத்திலிருந்து திரும்பினார். மேலும் மங்களூரில் உள்ள யெனெபோயா பல்கலைக்கழகத்தில் பல் மருத்துவத்தில் இளநிலைப் பட்டம் பெற்றார். 2015ஆம் ஆண்டு இந்திய தேசிய காங்கிரசில் சேருவதற்கு முன்பு, ஜீ தொலைக்காட்சியில் சிறிது காலம் பத்திரிகையாளராகப் பணியாற்றியுள்ளார். இவர் அனைவருக்கும் கல்வி, பெண்கள் உரிமைகள் ஆகியவற்றின் தீவிர ஆதரவாளர் ஆவார். இந்தியாவில் ஆரம்பச் சுகாதாரம், மக்கள் தொகை கட்டுப்பாடு, உள்கட்டமைப்பு, கையால் மலம் அள்ளுபவர்களின் அவலநிலை குறித்து பணியாற்றினார். இவருக்குத் திருமணமாகி இரண்டு குழந்தைகள் உள்ளனர்.

 அரசியல் வாழ்க்கை 
திசம்பர் 2018-இல், சாமா, இந்திய தேசிய காங்கிரசின் தேசிய ஊடகக் குழு உறுப்பினராக நியமிக்கப்பட்டார். சூலை 2015-இல், இவர் அகில இந்திய காங்கிரசு குழுவின் தேசியச் செய்தித் தொடர்பாளராக நியமிக்கப்பட்டார். இவர் கண்ணூர், தளிப்பறம்பா தொகுதிகளில் வெற்றி பெற்றுள்ளார். எண்ணிம செய்தித் தளத்தை ஒழுங்குபடுத்துவதற்கான அரசாங்கத்தின் சமீபத்திய அறிவிப்பு, எண்ணிமச் செய்தித் தளங்கள் உட்பட அனைத்துச் சமூக ஊடகத் தளங்களையும் அடக்குவதற்கான ஒரு முயற்சி என்று சாமா கூறியுள்ளார்.

 மேலும் காண்க 

 இராகுல் காந்தி

 மேற்கோள்கள் 

பகுப்பு:கேரளத்தைச் சேர்ந்த இந்திய தேசிய காங்கிரஸ் அரசியல்வாதிகள்
பகுப்பு:கண்ணூர் மாவட்ட மக்கள்
பகுப்பு:வாழும் மக்கள்
பகுப்பு:1973 பிறப்புகள்